દુદખાના કેસમાં સક્રિય રીતે સંકળાયેલા અને જમીનના કાયદાના અભ્યાસુ દસાડાના ધારાસભ્ય નૌશાદ સોલંકી કહે છે, ‘દરેક જિલ્લામાં જમીન સોંપણીના આવા ઓછામાં ઓછા ૨૦-૨૫ કેસો હશે. સરકારી તંત્ર ધારે તો તલાટીથી વાયા કલેક્ટર, સચિવાલય સુધીની આખી પ્રક્રિયા ત્રીસ દિવસમાં પૂરી થઈ શકે. જો અટપટો કેસ હોય તો ત્રણ મહિના થાય, પણ તેનાથી વધુ સમય ન જ લાગે. છતાં આપણે ત્યાં અધિકારીઓની લાલિયાવાડીના કારણે જમીનના સામાન્ય કેસો પણ દાયકાઓ સુધી ચાલતા રહે છે. સમસ્યા એ છે કે, સચિવાલયમાં સેક્શન ઓફિસર જે ફાઈલ મૂકે તેના પર અન્ડર સેક્રેટરી કોઈ ખામી કાઢે તો ડેપ્યુટી સેક્રેટરી સત્તા હોવા છતાં તેની ખરાઈ કરવાની તસ્દી લેતા નથી. જો જવાબદાર અધિકારીઓ ફાઈલમાં જ્યાં પણ રિમાર્ક લખાય ત્યાં જાતતપાસની તસ્દી લે તો આ સમસ્યા નિવારી શકાય તેમ છે. નિયમ તો એવો છે કે, કોઈ ભૂમિહીન ખેતમજૂર પોતાનું ગુજરાન ચલાવવા માટે સરકાર પાસે જમીનની માગણી કરે તો સરકાર તેને બે એકર જેટલી જમીન આપે, પણ ૨૦૦૭ પછી યાદ નથી કે કોઈ કલેક્ટરે આ રીતે તસુભાર જમીન પણ કોઈ ભૂમિહીન ખેતમજૂરને આપી હોય. છેલ્લાં દસ વર્ષથી ગુજરાત સરકારે સાંથણીની જમીન આપવાનું બંધ કરી દીધું છે.’